Hova, hova, oly vígan szökellő
Hova, hova, oly vígan szökellő,
Tán a tóra mészsz te gyenge szellő?
„Nem, a rózsa hű ölébe szállok,
Ottan kedves álmat én találok.”

Vajon hova, mely vidék felé száll,
Csicseregve az a szép kis madár?
„Este van már, int felénk az álom,
Ama tölgyön vár reám hű párom.”

Vajon hova fut a kicsiny patak,
Hogy kis keble inkább-inkább dagad?
„A környékre már leszállt az este,
Vár anyámnak, a folyamnak, keble.”

Vígan mennek patak, szellő, madár,
Rájok anya vagy kedves karja vár,
Haj! de nekem sem anyám, se párom,
Magam vagyok széles ez világon.

versek